Australië ‘skuif’ noordAustralië (Foto: BBC) Australië gaan sowart 1,8 meter noordwaarts “skuif” op Nuwejaarsdag volgende jaar. Die BBC het die afgelope week berig dié kontinent skuif jaarliks bykans sewe sentimeter weens vastelandskuiwing. Dié beweging van plate, wat al etlike jare plaasvind, het mettertyd veroorsaak dat daar ŉ beduidende verskil is tussen die plaaslike koördinate op kaarte en die globale koördinate in digitale navigasiestelsels, wat afhanklik is van satelliete. Dan Jaksa, ŉ geowetenskaplike in Australië, het aan die BBC verduidelik dié skuiwings het al ŉ verskil van minstens 1,5 meter in plaaslike en globale koördinate veroorsaak. “Om te verhoed dat die verskil jaarliks net groter en groter word, gaan die kontinent se plaaslike koördinate aan die begin van elke jaar aangepas word met sowat 1,8 meter,” het hy gesê. Dit gaan reggekry word deur die lengte- en breedtegrade van die plaaslike koördinate aan te pas. Jaksa sê die akkurate koördinate is veral belangrik vir die vooruitgang van tegnologie. “In Australië is daar byvoorbeeld reeds trekkers wat nie deur ŉ mens bestuur word nie. Akkurate koördinate is dus belangrik om te verseker dat sulke tegnologie reg werk.” Hy sê die plaaslike en internasionale koördinate sal na verwagting teen 2020 ooreenstem. Dit sal ook die eerste keer sedert 1994 wees wat dié koördinate ooreenstem. Jaksa sê daar word ook gewerk aan ŉ stelsel wat teen 2020 geïmplementeer sal word om met beide die plaaslike en globale koördinate tred te hou, ten spyte van skuiwings. Bron: BBC